Na temelju članka 132. Zakona o gradnji (“Narodne novine”, broj 153/13, 20/17 i 39/19) i članka 32. Statuta Općine Kaštelir-Labinci-Castelliere-S.Domenica („Službene novine Općine Kaštelir-Labinci“ 02/09, 02/13, 1/21 i 3/22), po prethodnom mišljenju Turističke zajednice Općine Kaštelir-Labinci-Castelliere-S.Domenica od dana 27. studenog 2024. godine, Općinsko vijeće Općine Kaštelir-Labinci-Castelliere-S.Domenica, na sjednici održanoj dana 06. prosinca 2024. godine donaša

ODLUKU

o privremenoj zabrani izvođenja građevinskih radova tijekom turističke sezone u 2025. godini

1. **UVODNE ODREDBE**

Članak 1.

Ovom se Odlukom privremeno zabranjuje izvođenje građevinskih radova za vrijeme turističke sezone na području Općine Kaštelir-Labinci-Castelliere-S.Domenica odnosno određuju se vrsta radova čije se izvođenje privremeno zabranjuje, razdoblje, vrijeme i područje privremene zabrane, izuzeci od zabrane izvođenja građevinskih radova, nadzor nad provedbom odluke, prekršajne odredbe i prijelazne odredbe.

1. **VRSTA RADOVA ČIJE SE IZVOĐENJE PRIVREMENO ZABRANJUJE**

Članak 2.

Pod građevinskim radovima koji se u smislu ove Odluke privremeno zabranjuje jesu svi građevinski radovi koji se odnose na zemljane radove ( iskopi, pikamiranje, odvoz materijala sa gradilišta i sl.) i radovi na izgradnji konstrukcije građevine ( zidanje nosivih zidova, zidanje pregradnih zidova, betoniranja, izrada krovne konstrukcije, zidanje ogradnih zidova i sl.).

Iznimno se mogu izvoditi radovi na izgradnji pregradnih zidova, krovne konstrukcije i fasade građevine, ukoliko se izvode bez strojeva, buke i prašine.

1. **RAZDOBLJE, VRIJEME I PODRUČJE PRIVREMENE ZABRANE**

Članak 3.

Na području Općine Kaštelir-Labinci Castelliere S. Domenica ne smiju se izvoditi građevinski radovi iz članka 2. ove Odluke, u razdoblju od 14. lipnja do 08. rujna 2025. godine i to:

* u razdoblju od 14. lipnja do 30. lipnja 2025. godine unutar građevinskog područja svih naselja Općine Kaštelir-Labinci-Castelliere-S. Domenica, osim industrijske zone Labinci u vremenu od 18:00 do 09:00 sati.
* u razdoblju 01.srpnja do 08. rujna 2025. godine unutar građevinskog područja svih naselja Općine Kaštelir-Labinci-Castelliere-S. Domenica, osim industrijske zone Labinci u vremenu od 00:00 do 24:00 sati.

Svi radovi koji nisu privremeno zabranjeni ovom Odlukom mogu se izvoditi radnim danima od 09:00 do 18:00 sati, osim subotom, nedjeljom i praznicima.

1. **IZUZECI OD ZABRANE IZVOĐENJA GRAĐEVINSKIH RADOVA**

Članak 4.

U razdoblju i vremenu izvođenja radova utvrđenim u članku 3. ove Odluke, iznimno se mogu izvoditi građevinski radovi iz članka 2. u slijedećim slučajevima:

* 1. hitni radovi na popravcima objekata i uređaja komunalne i ostale infrastrukture koji se javljaju nenadano i kojima se sprječava nastanak posljedica opasnih za život i zdravlje ljudi kao i veća oštećenja nekretnine,
	2. nužni radovi na popravcima građevina kada zbog oštećenja postoji opasnost za život i zdravlje ljudi,
	3. odlukom Općinskog vijeća kada se radi o izvođenju radova od značaja za turizam, gospodarstvo i ostale vrste radova, a odnose se na veće projekte od posebnog interesa,
	4. građenje objekata za koje je odlukom Vlade RH ili posebnim zakonom utvrđen interes Republike Hrvatske,
	5. izvođenje radova na uklanjanju građevina na temelju inspekcijskog rješenja ili odluke drugog državnog tijela državne vlasti, a traži se žurno postupanje.
1. **NADZOR NAD PROVEDBOM ODLUKE**

Članak 5.

Nadzor nad provedbom ove Odluke provodi komunalni redar Opčine Kaštelir-Labinci-Castelliere-S.Domenica, sukladno odredbama Zakona o građevinskoj inspekciji („Narodne novine“, broj 153/13).

1. **PREKRŠAJNE ODREDBE**

Članak 7.

 Novčana kazna za investitora, odnosno vlasnika građevine koji izvodi građevinske radove iz članka 2. ove Odluke tijekom turističke sezone u razdoblju iz članka 3. ove Odluke određena je Naputkom o novčanim kaznama koje izriču komunalni redari u provedbi Zakona o građevinskoj inspekciji („Narodnenovine“, broj 23/18) koje je donijelo Ministarstvo graditeljstva i prostornog uređenja temeljem Zakona o građevinskoj inspekciji.

1. **PRIJELAZNE ODREDBE**

Članak 8.

 Stupanjem na snagu ove Odluke prestaje vrijediti Odluka o privremenoj zabrani izvođenja građevinskih radova tijekom turističke sezone u 2024. godini KLASA: 360-01/23-01/01 URBROJ: 2163-21-01-23-2 od 07.12.2023. godine

Članak 9.

Ova Odluka stupa na snagu osmog dana od objave u „Službenim novinama Općine Kaštelir- Labinci“, a primjenjuje se od 1. siječnja 2025. godine.

KLASA: 360-01/24-01/01

URBROJ: 2163-21-02-24-2

Kaštelir-Castelliere, 06.12.2024. godine

OPĆINSKO VIJEĆE OPĆINE KAŠTELIR-LABINCI-CASTELLIERE-S.DOMENICA

Predsjednik Općinskog vijeća Ivan Legović m v.r